Egymásnak estek a béketüntetõk
A budapesti béketüntetésen egymásnak estek a jobboldali és baloldali tüntetõk. Több mint tízezer ember vonult végig az Andrássy úton az iraki háború ellen tiltakozva, de a Hõsök terérõl hamar szétszéledt a dulakodás miatt csalódott tömeg. Bródy János elénekelte a Micimackót, de közben hógolyóval dobálták.
A Civilek a Békéért 120 civil szervezet nevében szervezett felvonulást, hogy így tiltakozzanak az Irak ellen tervezett háború miatt. A tüntetés annak a nemzetközi akciósorozatnak a része volt, mely az Európai Szociális Fórum felhívására a világ 500 nagyvárosában vezetett tömegdemonstrációkhoz. A budapesti menet eleve ellentmondásosan kezdõdött: a rendõrség elõször megtiltotta a felvonulást, majd ugyanarra az útvonalra mégis engedélyezték a menetet.

A szervezõk nagyon elégedettek voltak a tömeg létszámával, és nagyon csalódottak voltak a dulakodások, indulatos viták miatt. A szervezés kezdetekor alig néhány száz fõ részvételére számítottak, ehhez képest szerintük 24 000-en, több független szemlélõ szerint több mint tízezren vonultak fel,  különbözõ háború-ellenes transzparensekkel. A kiindulópontnak tervezett Liszt Ferenc tér kicsinek bizonyult, így az ottani programokat át kellett tenni a Hõsök terére. A rendõrség aggódva a közlekedés akadályoztatásától, csak a szervizútra engedélyezte eredetileg a vonulást, de a tömeg az Andrássy út teljes szélességét elfoglalta.

A menet rendkívül vegyes volt. Az Andrássy úton élen haladtak a szélsõjobboldali tüntetõk: egy részük a Vér és Becsület délelõtti felvonulásáról érkezett, többek között a torinói lepel fénymásolt képét tartó néni, a Forradalmi Nemzetõrség nevû szkinhed csapat tagjai, és egy Hitler-maskarába öltözött kamasz fiú is. Õk "Vesszen Medgyessy!" és "Aki magyar békét akar!" jelszavakat skandálva vonultak, és Izrael- illetve kormány-ellenes, sokszor trágár transzparenseket tartottak. Sokan viseltek közülük Nagymagyarország jelképeket is.

Tõlük ötven méterre lemaradva vonultak fel a Civilek a Békéért szövetség legkülönbözõbb támogatói. Környezetvédõk (Rügyecskék, Magyarországi Zöld Párt stb.), antiglobalista szervezetek (Attac), pacifisták (Alba Kör), meleg emberi jogi szervezetek (Öt Kenyér Keresztény Egyesület például, mely a homoszexuálisok egyházi elfogadásáért küzd), Magyarországon élõ Közel-keletiek (külön a szírek, irakiak és kurdok), és baloldali csoportok (Baloldali Front, a Munkáspárt ifjúsági tagozata), hogy csak néhányat soroljunk fel a színes kavalkádot alkotó szervezetek közül. Több ezren lehettek, akik szervezettõl függetlenül vonultak.

A táblákon többek között "Medgyessy, menj a Bush-ba", "USA, neked mennyi tömegpusztító fegyvered van?" "Medgyessy elvt. szeretkezz ne háborúzz!" feliratok voltak olvashatók. Sokan viselték ruhájukon a pacifisták szimbólumát, a fehér szalagot.

A különbözõ irányzatok közti konfliktus elõször a Terror Háza elõtt robbant ki. A Civilek a Békéért csoport aktivistái, akik baloldali szervezeteket képviselnek, megpróbálták elvenni a szélsõjobboldaliak egyik trágár, Medgyessy Péter miniszterelnököt gyalázó transzparensét. A sértett jobboldaliak ekkor a rendõrökhöz fordultak, hogy vegyék el a vörös-csillaggal vonuló szélsõbalosok tábláit, mert önkényuralmi jelképek van rajta. Két rendõr állt egy üvöltözõ tömeg közepén, és láthatóan eszük ágában sem volt bármit is tenni. Erre a jobboldaliak "ávós pribékek!" skandálásba kezdtek, míg észre nem vették, hogy teljesen lemaradtak. Így került a jobbos kemény mag legelölrõl leghátulra.

A Hõsök terén egy kis teherautó platójáról, nagyon gyenge hangosítással szóltak a szónokok, akik maguk sem hitték, hogy a teret megtölti a tömeg. A vita akkor robbant ki ismét, amikor Bródy János elsõ felszólalóként örömét fejezte ki, hogy a kormány a sorkatonaság megszüntetése mellett döntött. Erre többen fújolni kezdtek, majd a Micimackót éneklõ mûvészt hógolyóval dobálták a "hull a hó és hózik" refrén idején.

A következõ felszólalók sem jártak sokkal jobban, az iraki ellenzék magyaroraszági képviselõjét például lehazaárulózták azok, akik Szaddám Huszein portréja alatt vonultak fel. Megint mások azonban azt követelték, hogy az iraki diktátort állítsák nemzetközi bíróság elé.

Az alkalmi színpaddá alakított plató elõtt hatalmas hótorlasz volt, melynek tetjén fotósok és transzparenst lóbálók tülekedtek, akiket a szervezõk folyamatosan távozásra szólítottak fel, hogy a tömeg láthasson valamit a programokból. Amikor trianon-jelvényes fiatalok megpróbálták kirakni erre a buckára, a színpadot teljesen eltekarva az "MSZP = halálfej = SZDSZ = háború" plakátjukat, akkor kisebb verekedés tört ki. A szervezõk többször könyörögtek, hogy "mindenki csak a szívében hordozza politikai nézeteit, és most csak a béke-vágyról szóló plakátokat rakjuk ki", még legalább kétszer egymásnak estek kormányellenes és kormánypárti béketüntetõk. Mikor tarsolylemezes fiatalok nemezsapkában harmadszor próbálkoztak "Vesszen Medgyessy!" skandálással, sokan "Békét akarunk!" kiabálással akarták beléjük folytani a szót. De fasisztázástól az anyázásig és a kommunistázásig terjedtek a kis viták érvei, amit kis csoportokban, üvöltve folytatattak a különbözõ irányzathoz tartozók. Miközben a színpadon sokadszorra hangzott el, hogy milyen jó, hogy minden oldalról érkeztek emberek, összefogva a békéért.

A szónokok többször elmondták, a háború az amerikai olajlobbi, és azon belül is a Bush-család üzleti érdekeit szolgálja csupán. Többször hivatkoztak II. János Pál pápa békeimádságára is.

A vitáktól a legtöbb tüntetõ megrettent, és az emberek többsége egyszerûen hazament. A mínusz két fokos hideg sem lehetett vonzó, de amikor fél ötkor a kedélyek csilllapítására népdalénekes lépett a színpadra, akkor már a tér fele üres volt, pedig az egész menet csak két órával korábban indult a Liszt Ferenc térrõl. A szónokokra egyre kevesebben figyeltek: kis csoportokban vitatkoztak a szélsõjobboldaliakkal ideges baloldaliak. A tüntetés utolsó szónokát, az Ave Maria-t is eléneklõ Pitti Katalint már csak alig néhány százan figyelték

A tér színpadtól távolabbi oldalán rasztafrizurás, a nemzetközi antiglobalizációs tüntetéseken mindig jelen lévõ, akrobatikus játékokkal szórakozó fiatalok doboltak, teljesen függetlenül minden eseménytõl. Kis kört formáltak, és háttal álltak minden programnak és vitának. A tüntetés vége mégis róluk szólt: a színpadra dobosok és danchehall dj-k léptek, és zenéjükre lelkes táncba fogtak a színes ruhákba öltözött hippik. Mindeközben egy szakállas férfi János evangéliumára hivatkozva egy olyan népszavazást propagált minden szembejövõnek, amin 6 milliárd ember vesz részt, és a házassági eskü számít egy voksnak.

szöveg:
Magyari Péter

Fotó:
Barakonyi Szabolcs
Illés Lajos Alan Alexander Milne Micimackó Illés-együttes Bródy János Andrássy út Hõsök tere